**“****Η επόμενη ημέρα των Αμερικανικών εκλογών: Τι θα ακολουθήσει για την Ανατολική Μεσόγειο;”**

**Στη διαδικτυακή συζήτηση που διοργάνωσε το ΕΛΙΑΜΕΠ με την υποστήριξη του iMEdD, η Heather Conley**, Ανώτερη Αντιπρόεδρος για την Ευρώπη, την Ευρασία, και την Αρκτική, Διευθύντρια, Πρόγραμμα Ευρώπης, Center for Strategic and International Studies (CSIS) επισήμανε πως η Αμερική, αν και έχει ακόμα συμφέροντα στην Ανατολική Μεσόγειο, αποσύρεται, η Ευρώπη δεν θέλει να ασχοληθεί και αυτό το κενό το καλύπτουν χώρες όπως η Τουρκία και η Ρωσία. ΗΠΑ και ΕΕ πρέπει να αντιδράσουν, είπε η Heather Conley και εξήγησε πως απαιτείται μία ευρωατλαντική στρατηγική και οι συμμαχίες ΕΕ και ΝΑΤΟ να πάψουν να βλέπουν το κάθε ζήτημα μεμονωμένα και να δουν το τουρκικό ζήτημα συνολικά. Από την πλευρά του ο **Francois Heisbourg**, Κύριος Σύμβουλος για την Ευρώπη, International Institute for Strategic Studies (IISS), Λονδίνο, Ειδικός Σύμβουλος, Fondation pour la Recherche Stratégique (FRS), επισήμανε πως ενώ η ΕΕ αντιμετώπισε το ζήτημα της Ιρλανδίας με το Brexit ως ευρωπαϊκό πρόβλημα δεν αντιμετώπισε εξ αρχής το ελληνοτουρκικό ως τέτοιο, αλλά ως σύγκρουση Ελλάδας-Τουρκίας. Τόνισε πως αν η ΕΕ αντιμετώπιζε τέτοιου είδους προβλήματα, ως ευρωπαϊκά ζητήματα, σήμερα θα μιλούσαμε για μία άλλη Ένωση. Ο Fransois Heisbourg εξήγησε πως ενδεχόμενη απομάκρυνση της Τουρκίας από το ΝΑΤΟ θα ευνοούσε τον Ερντογάν γιατί οι Τούρκοι είναι έντονα πατριώτες και θα τάσσονταν αυτομάτως με τον πρόεδρο τους. Ο **Ian Lesser** , Αντιπρόεδρος και Εκτελεστικός Διευθυντής, The German Marshall Fund of the United States (GMFUS), είπε πως ο Τζο Μπάιντεν, αντίθετα από τον Μπαράκ Ομπάμα, είναι της σχολής της έντονης εξωτερικής πολιτικής αλλά οι Ηνωμένες Πολιτείες δεν μπορούν να κάνουν και πολλά. Ο **Ian Lesser** είπε πως ανέκαθεν οι ΗΠΑ είχαν μία δύσκολη σχέση με την Τουρκία, μία σχέση μονόπλευρη σε θέματα άμυνας και εξωτερικής πολιτικής. Και επισήμανε πως η Άγκυρα έχει βάλει τον εαυτό της στη γωνία και αυτό είναι πολύ δύσκολο να αλλάξει στο εγγύς μέλλον. **Ο Λουκάς Τσούκαλης**, Πρόεδρος, ΕΛΙΑΜΕΠ, Καθηγητής, Sciences Po, επισήμανε πως η Τουρκία είναι μία απορρυθμιστική δύναμη στην περιοχή. Αυτό για την Ελλάδα σημαίνει ότι πάντα πρέπει να είναι έτοιμη να συμμετέχει σε δημιουργικό διάλογο με την Τουρκία ώστε να μπορεί να αντιμετωπίσει διμερή προβλήματα. Και η Ελληνική εξωτερική πολιτική έχει δείξει πολύ θετικά βήματα προς αυτή την κατεύθυνση, τόνισε **ο Λουκάς Τσούκαλης. Ο πρόεδρος του ΕΛΙΑΜΕΠ** είπε πως η Τουρκία θα μπορούσε να είναι ένας στρατηγικός συνεργάτης της ΕΕ και για χρόνια αντιμετωπιζόταν ως ενδεχόμενο μέλος. Το καθεστώς Ερντογάν άλλαξε τις ισορροπίες και τώρα οι Ευρωπαίοι τον εκλαμβάνουν πλέον ως απορρυθμιστή, ενδεχομένως και ως κίνδυνο, παρά ως σύμμαχο. Σχολιάζοντας την εκλογή Μπάιντεν ο **Λουκάς Τσούκαλης** είπε πως η Διεθνής Κοινότητα περιμένει να συνεργαστεί με έναν αξιόπιστο ηγέτη, που θα σεβαστεί συμμαχίες και παγκόσμιους κανόνες, ενώ θα αντιμετωπίσει και παγκόσμια προβλήματα όπως την περιβαλλοντική καταστροφή.

Τη συζήτηση συντόνισε η **Άννα-Κύνθια Μπουσδούκου**, Διευθύνουσα Σύμβουλος του iMEdD, Εκτελεστική Διευθύντρια «ΙΣΝ Διάλογοι», Δημοσιογράφος.

 Συνδιοργανωτές: ΕΛΙΑΜΕΠ, Fondation pour la Recherche Stratégique (FRS) και German Marshall Fund of the United States (GMFUS).